Transició Ecològica inverteix mig milió d'euros en la restauració forestal de Marxuquera
25 febrer 2022

## Transició Ecològica inverteix mig milió d'euros en la restauració forestal de Marxuquera25 febrer 2022Última actualització: 25 febrer 2022

![](../gestion/img/eacd8ec8347ffaedaf4dfc142461f1033fe32a7d15c487f766d3333b485ae573.jpg)  
  

La consellera de Transició Ecològica, **Mireia Mollà**, ha visitat aquest matí les obres de restauració forestal en Marxuquera finançades pel departament autonòmic amb prop de mig milió d'euros.

Mollà, acompanyada per la regidora de Gestió responsable del territori, **Alícia Izquierdo**, ha destacat les obres de regeneració en dues fases amb una primera d'emergència post-incendi i una segona a través de l'aportació autonòmica a l'Ajuntament de Gandia.

Les actuacions executades en el paratge natural municipal Parpalló-Borrell, afectat pel devastador incendi d'agost de 2018 que va afectar 372 de les seues 549,5 hectàrees, inclouen la construcció de murets per a evitar l'erosió, ajudes de restauració a les veïnes i veïns i millora dels depòsits d'aigua.

Entre les accions també es troben els treballs en “El Surar”, un paratge contigu al de Parpalló-Borrell, per a recuperar les micro-reserves de flora en coordinació amb el Servei de Biodiversitat de la Conselleria.

La inversió forma part de les actuacions de regeneració de l'incendi de Llutxent: 1,5 milions d'euros en obres per a conservar el sòl, recobrar la vegetació i reconstruir l'equipament després del foc que en 2018 va calcinar 3.050 hectàrees. _“Jo crec que és la primera vegada que el Consell, en aquest cas el Botànic, fa una aposta tan decidida per la recuperació post-incendi. Aquesta inversió ens ha permés treballar en l’emergència, la restauració però, sobretot, en la prevenció de l’incendi perquè no torne a passar”_, ha recordat Izquierdo.   

L’alcalde de Gandia, José Manuel Prieto, també ha agraït la visita i ha destacat la inversió en els equipaments públics: _“D’aquesta manera, les urbanitzacions i el districte de Marxuquera que va quedar assolat pel foc hui són barris en perfecte estat__. Això ha estat possible gràcies a una contribució important de les administracions, també de l’Ajuntament de Gandia, per a la gestió posterior de l’incendi i la posada a punt d’eixes infraestrucures”._

La consellera ha emmarcat la visita en el seguiment als treballs de prevenció i actuació sobre les zones afectades per l'incendi _“perquè brolle de nou la vida”_.

**54 milions**

Mollà s'ha referit a l'inici de l'execució de 54 milions d'euros per a la restauració d'espais afectats per grans incendis: _“Hem iniciat una inversió com mai n'hi ha hagut en la història respecte a la prevenció i reparació post-incendi”_. En total, 28 projectes de renaturalització en zones degradades pel foc, entre les quals destaquen les d'Andilla, Xulilla i Cortesa de Pallás, per a millorar l'estabilitat i desenvolupament de les masses forestals i la diversitat vegetal.

_“El 57% del territori de Comunitat Valenciana és massa forestal, representa més de la meitat de la terra que tenim i ha de tindre la inversió de reparació necessària i si veiem que fa falta alguna aportació més per a completar els treballs tornarem a destinar una dotació”_, ha subratllat Mollà.